1852-чу шеран 17-чу сентбрехь имам Шемал эскарш вовшах а тоьхна, Грозный-г1опана т1елеташ ву, герз караэццалверг аравалахьара, аьлла хабар даьржира Нохчийчохь. И т1елатар шен 1алашо йолуш дара. Дийно-дийно эскар сов доккхуш, леташ болчу паччахьан инарлаша даккхийн зенаш дан долийнера нохчийн ярташна. Сих-сиха оьший бухабоьрзура дехьа-сехьара тасадаларшкара Шемалан наибаш. Грозный г1ап йоха ца йохийча ца йолура. Дукха хан яра нохчаша имаме и т1елатар дар доьху. Дег1астанхошка г1о а дойтуш, охьаата езара вай бохуш. Амма Дагестан имамана г1о деш яцара и ша а оьрсийн эскаран дукхалла г1ело ловш яра. Имам Шемална г1о оьший хиъча, башха доккха эскар вовшах ца кхеттехь а, шен куьйга к1ел болу б1аьхой эцна г1опа чутилира Эвтархойн Ахьмад.